**อัยยวัฒน์ ศรีวัฒนประภา** (สกุลเดิม: **รักศรีอักษร**) เป็นนักธุรกิจชาวไทย ประธานสโมสรฟุตบอลเลสเตอร์ซิตี ในประเทศอังกฤษ บุตรชายคนเล็กของนายวิชัย ศรีวัฒนประภา
เจ้าของธุรกิจร้านค้าปลอดภาษีอากรรายใหญ่ที่สุดในประเทศไทย ประธานเจ้าหน้าที่บริหารกลุ่มบริษัท คิง เพาเวอร์ อัยยวัฒน์เคยดำรงตำแหน่งรองประธานสโมสรเลสเตอร์ซิตี ตั้งแต่ปี พ.ศ. 2553–2561 และดำรงตำแหน่งประธานสโมสรฟุตบอลเอาด์-เฮเฟอร์เลเลอเฟิน ในประเทศเบลเยียม ที่นายวิชัย ผู้เป็นบิดามอบหมายให้ในปี พ.ศ. 2562 นิตยสารฟอร์บส์ ได้จัดอันดับ นายอัยยวัฒน์ และครอบครัว อยู่ในอันดับที่ 290 ของอันดับของมหาเศรษฐีของโลก

ประวัติ
-------

อัยยวัฒน์ ศรีวัฒนประภา (ชื่อเล่น: ต๊อบ) เกิดเมื่อวันที่ 26 กรกฎาคม พ.ศ. 2528 ณ ที่กรุงเทพมหานคร เป็นบุตรของนายวิชัย ศรีวัฒนประภา (ชื่อเดิม: วิชัย รักศรีอักษร) กับนางเอมอร ศรีวัฒนประภา (สกุลเดิมก่อนสมรส: บุญขันธ์) ชีวิตครอบครัว อัยยวัฒน์มีพี่น้องรวมทั้งหมด 4 คน คือ นางสาววรมาศ ศรีวัฒนประภา (ชื่อเล่น: รัก) พี่สาวคนโต, นายอภิเชษฐ์ ศรีวัฒนประภา (ชื่อเล่น: ต้อล) พี่ชาย, นางสาวอรุณรุ่ง ศรีวัฒนประภา (ชื่อเล่น: รุ่ง) พี่สาวคนที่ 2
นางสาว ณัชชา ศรีวัฒนประภา (ชื่อเล่น: ฟ้า) น้องสาว ด้านชีวิตครอบครัว สมรสกับ น.ส.นันทิสา ตันยงค์เวช

อัยยวัฒน์เปลี่ยนนามสกุลตามผู้เป็นบิดา วิชัย ศรีวัฒนประภา โดยที่นามสกุล "ศรีวัฒนประภา" มาจากการที่พระบาทสมเด็จพระปรมินทรมหาภูมิพลอดุลยเดช บรมนาถบพิตร ทรงพระกรุณาโปรดเกล้าฯ พระราชทานให้เมื่อวันที่ 21 พฤศจิกายน พ.ศ. 2555 เพื่อเป็นสิริมงคลแก่วงศ์ตระกูล

อัยยวัฒน์ มีความสนิทสนมกับวิชัยผู้เป็นบิดามากที่สุดในบุตรทั้งหมด เนื่องจากในขณะพี่ทั้ง 3 คน ศึกษาในต่างประเทศ ซึ่งในช่วงเวลาดังกล่าวเป็นช่วงที่บริษัทเติบโตสูงสุด อัยยวัฒน์ได้ทำงานในทุกแผนกของบริษัทฯ เพื่อเรียนรู้การบริหารกิจการ จนกระทั่งปี พ.ศ. 2552 ก็ได้ดำรงตำแหน่งประธานเจ้าหน้าที่บริหารกลุ่มบริษัทคิง เพาเวอร์

ในปี พ.ศ. 2559 อัยยวัฒน์และครอบครัวศรีวัฒนประภาได้ลงทุน ซื้อหุ้นบริษัท เอเชีย เอวิเอชั่น จำกัด (มหาชน) ได้เสนอซื้อหุ้นสามัญทั้งหมดของกิจการจากผู้ถือหุ้นทั้งหลายจำนวน 2,918,411,714 หุ้น ซึ่งคิดเป็นร้อยละ 60.17 ของจำนวนหุ้นที่ออกและชำระแล้วของกิจการ โดยเสนอซื้อเมื่อวันที่ 23 มิถุนายน พ.ศ. 2559

อัยยวัฒน์ เคยเป็นกัปตันทีมชาติไทย แชมป์ไทยแลนด์ โปโล คิงส์คัพ ครั้งที่ 6

### การศึกษา

* อัยยวัฒน์ (SG 23771) จบประถมและมัธยมที่โรงเรียนเซนต์คาเบรียล
* ปริญญาตรีวิทยาลัยนานาชาติ สาขาผู้ประกอบการบริหารธุรกิจ มหาวิทยาลัยกรุงเทพ
* ปริญญาดุษฎีบัณฑิตกิตติมศักดิ์ คณะบริหารธุรกิจ มหาวิทยาลัยเดอมองฟอร์ต, ประเทศอังกฤษ

คิง พาเวอร์
-----------

บทความหลัก: รายชื่อเศรษฐีที่รวยที่สุดในไทย
อัยยวัฒน์ร่วมบริหารกิจการกลุ่มบริษัท คิงเพาเวอร์ ในปี พ.ศ. 2532–2558 หลายตำแหน่งในหลากหลายแผนกของกลุ่มบริษัท โดยในปี พ.ศ. 2552–2558 ดำรงตำแหน่งผู้ช่วยประธานกรรมการบริษัทฯ และเป็นทายาทของประธานกรรมการ กลุ่มบริษัทคิง เพาเวอร์ ซึ่งเป็นร้านค้าเพื่อจำหน่ายสินค้าปลอดภาษีอากร (ดิวตี้ ฟรี) ตั้งแต่ปี พ.ศ. 2532 จนถึงปัจจุบัน โดยก่อนสูญเสียประธานกรรมการบริษัทฯ อัยยวัฒน์ ดำรงตำแหน่งประธานเจ้าหน้าที่บริหาร กลุ่มบริษัทคิง เพาเวอร์ โดยหลังจากที่สูญเสียประธานกรรมการจากอุบัติเหตุ เหตุเฮลิคอปเตอร์สโมสรฟุตบอลเลสเตอร์ซิตีตก พ.ศ. 2561 ได้ก้าวขึ้นบริหารกิจการต่อจากบิดา ในเดือน พฤศจิกายน ปี พ.ศ. 2561

ประวัติกับสโมสรฟุตบอลเลสเตอร์ซิตี
---------------------------------

ในปี ค.ศ. 2010/2011 อัยยวัฒน์ เริ่มต้นกับสโมสรเมื่ออายุ 25 ปี โดยอดีตประธานสโมสร นายวิชัย ได้เข้าถือหุ้นสโมสรฟุตบอลเลสเตอร์ซิตี ร้อยละ 51 คิดเป็นเงินทุนประมาณ 20–30 ล้านปอนด์ (ประมาณ 1,300 ล้านบาท) โดยเขาดำรงตำแหน่งรองประธานสโมสร และได้มีการซื้อหุ้นที่เหลือในปีเดียวกัน ก่อนที่จะพาเลสเตอร์ซิตีประสบความสำเร็จสูงสุดในฐานะแชมป์พรีเมียร์ลีก ฤดูกาล 2015–16

เครื่องราชอิสริยาภรณ์
---------------------

* พ.ศ. 2564 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 2 ทวีติยาภรณ์มงกุฎไทย (ท.ม.)

อ้างอิง
-------

1. ↑  กรณีศึกษาร้านค้าปลอดภาษีอากรในไทย (ตอนจบ): เปรียบเทียบ "โครงสร้าง-ผลตอบแทน" สัมปทานดิวตี้ฟรีโลกกับของไทย
2. ↑  "เจ้าของธุรกิจร้านค้าปลอดภาษีอากรรายใหญ่ที่สุดในประเทศไทย". คลังข้อมูลเก่าเก็บจากแหล่งเดิมเมื่อ 2018-10-19. สืบค้นเมื่อ 2018-11-03.
3. ↑  Kingpower
4. ↑  แฟนเลสเตอร์ฯ สุดอาลัยยก ‘เสี่ยวิชัย’ เป็นเจ้าของที่ดีที่สุดในลีกอังกฤษ
5. ↑  แห่ชื่นชม "อัยยวัฒน์" เซอร์ไพรส์แฟนเลสเตอร์ตัวน้อย ที่เกือบต้องเสียใจในวันเกิด
6. ↑  Vichai Srivaddhanaprabha: Ex-Leicester boss pays tribute to Foxes owner
7. ↑  ส่อง 10 มหาเศรษฐีไทยติดอันดับฟอร์บส์ 'ธนินท์' ผงาดรวยสุดในประเทศ
8. ↑  เปิดประวัติ อัยยวัฒน์ ศรีวัฒนประภา
9. ↑  ประวัติ วิชัย รักศรีอักษร จากไทยรัฐเก็บถาวร 2016-05-07 ที่ เวย์แบ็กแมชชีน
10. ↑  อลังสุดแห่งปี แต่งลูกสาว 'คิง เพาเวอร์' จัดใหญ่ เนรมิตสวนมีม้าเดินในงาน
11. ↑  เผยนามสกุลเก่า เจ้าสัววิชัย ก่อนได้รับพระราชทานชื่อสกุล จากในหลวงรัชกาลที่ 9
12. ↑  การแข่งขันโปโลครั้งประวัติศาสตร์ สานต่อความฝัน "วิชัย ศรีวัฒนประภา"
13. ↑  "อัยยวัฒน์"เลือดข้นของ "วิชัย"
14. ↑  ร้านค้าเพื่อจำหน่ายสินค้าปลอดภาษีอากร
15. ↑  บททดสอบธุรกิจยักษ์ใหญ่จากพ่อสู่ลูก "อัยยวัฒน์ ศรีวัฒนประภา" ทายาทคิง เพาเวอร์
16. ↑  ย้อนเส้นทางประวัติศาสตร์ "เทพนิยายจิ้งจอก" ของ "วิชัย ศรีวัฒนประภา" กับเลสเตอร์ ซิตี้
17. ↑  ราชกิจจานุเบกษา, ประกาศ เรื่อง พระราชทานเครื่องราชอิสริยาภรณ์, เล่ม ๑๓๘ ตอนที่ ๓ ข หน้า ๒, ๑ กุมภาพันธ์ ๒๕๖๔

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ วิชัย ศรีวัฒนประภา
* เว็บไซต์อย่างเป็นทางการของ คิง เพาเวอร์ คิง เพาเวอร์ กรุ๊ป
* เว็บไซต์อย่างเป็นทางการของ สโมสรฟุตบอลเลสเตอร์ซิตี สโมสรฟุตบอลเลสเตอร์ซิตี
* สโมสรฟุตบอลโอเอช ลูเวิน สโมสรฟุตบอลโอเอช ลูเวิน